b'\n_START_ARTICLE_\nThuleulykken\n_START_PARAGRAPH_\nThuleulykken er betegnelsen for en flystyrt som fant sted 21. januar 1968 i n\xc3\xa6rheten av Thule Air Base i Gr\xc3\xb8nland. Flyet som styrtet var en amerikansk B-52 Stratofortress bombefly med fire kjernefysiske v\xc3\xa5pen ombord._NEWLINE_Flyet var p\xc3\xa5 flyvning over Baffin Bay, som en del av programmet Operation Chrome Dome, da det utbr\xc3\xb8t brann i flyets kabin. Flyet s\xc3\xb8kte mot Thule Air Base for \xc3\xa5 foreta en n\xc3\xb8dlanding, men besetningen m\xc3\xa5tte oppgi n\xc3\xb8dplanen. Brannen f\xc3\xb8rte til at flyets besetning m\xc3\xa5tte forlate flyet f\xc3\xb8r det kunne foretas en n\xc3\xb8dlanding. Seks besetningsmedlemmer hadde katapultseter og kom ut av flyet, men det syvende besetningsmedlemmet var ikke utstyrt med et slikt sete, og omkom i forbindelse med fors\xc3\xb8ket p\xc3\xa5 \xc3\xa5 komme ut av det nedstyrtende flyet. Etter at besetningen hadde forlatt flyet, fortsatte flyet \xc3\xa5 falle ned inntil det traff havisen ved North Star Bay._NEWLINE_Ved styrtet eksploderte hydrogenbombenes innhold av konvensjonelt sprengstoff, noe som f\xc3\xb8rte til spredning av flyvrakets deler over et st\xc3\xb8rre omr\xc3\xa5de. Hydrogenbombenes innhold av radioaktivt materiale ble ogs\xc3\xa5 spredt p\xc3\xa5 samme m\xc3\xa5te, men uten \xc3\xa5 utl\xc3\xb8se en kjernefysisk eksplosjon. Den kraftige varmeutviklingen ved eksplosjonen og forbrenningen av flyets brennstofs f\xc3\xb8rte til at havisen smeltet, og st\xc3\xb8rre mengder vrakdeler sank ned p\xc3\xa5 havets bunn eller ble dratt utover i ishavet.\n_START_SECTION_\nProject Crested Ice\n_START_PARAGRAPH_\nUmiddelbart etter ulykken ble det fra amerikansk og dansk side iverksatt et st\xc3\xb8rre opprydningsarbeid, benevnt \xe2\x80\x9dProject Crested Ice\xe2\x80\x9d. P\xc3\xa5 tross av den m\xc3\xb8rke arktiske vinteren med temperaturer ned mot minus 40 \xc2\xb0C (og midlertidig -60 \xc2\xb0C) var det et vesentlig behov for \xc3\xa5 gjennomf\xc3\xb8re opprydningen raskt f\xc3\xb8r isen smeltet den kommende v\xc3\xa5ren, ettersom vrakdeler og radioaktivt materiale ville ha forsvunnet i havet. Det ble opprettet en base ved navn Camp Hunziker i n\xc3\xa6rheten av ulykkesomr\xc3\xa5det._NEWLINE_Dansk og amerikansk personell arbeidet heretter med \xc3\xa5 innsamle vrakdeler og radioaktivt forurenset is.\n_START_SECTION_\nEtterspill\n_START_PARAGRAPH_\nHendelsen utl\xc3\xb8ste etterf\xc3\xb8lgende debatt om de risikoene som Gr\xc3\xb8nland var utsatt for i forbindelse med landets plassering og Thule Basens betydning for de amerikanske flyvningene under Operation Chrome Dome. Likeledes fikk hendelsen stor betydning for dansk innenrikspolitikk, ettersom den danske regjeringen offisielt ikke tillot amerikanske atomv\xc3\xa5pen p\xc3\xa5 dansk territorium. I tillegg ble det av de danske Thule-arbeiderne under den s\xc3\xa5kalte Thule-saken senere reist krav om erstatning, siden Thule-arbeiderne gjorde det gjeldende at de ikke var blitt tilstrekkelig informert om farene ved arbeidet, og at mange hadde utviklet sykdommer som f\xc3\xb8lge av radioaktiv bestr\xc3\xa5ling._NEWLINE_I 1990-\xc3\xa5rene oppstod det en teori om at det var en \xe2\x80\x9dmanglende 4. bombe\xe2\x80\x9d som aldri ble funnet. Imidlertid har denne teorien i 2009 blitt avvist av Dansk Institut for Internationale Studier (DIIS) i en rapport om sp\xc3\xb8rsm\xc3\xa5let'